Rossiyada o'zbekistonlik erkak pichoqlanishi oqibatida halok bo'ldi

Rossiyaning Sankt-Peterburg shahri Vasileostrovskiy tumanidagi ko'p qavatli uy yonida o'zbekistonlik erkak migrant pichoqlanishi oqibatida halok bo'ldi. Bu haqda “Nevskie Novosti” xabar berdi.
Ma'lum qilinishicha, 27 fevral kuni soat 23:53 da mahalliy aholidan biri dengiz qirg'og'idagi 45-uyda ikki kishi migrantni pichoqlab, noma'lum tomonga g'oyib bo'lgani haqida xabar berdi. Voqea joyiga yetib kelgan militsiya xodimlari 36 yoshli o'zbekistonlik erkak ko'chada tanasining turli qismlarida pichoq bilan jarohatlangan holda o'lganini aniqlagan.
Ta'kidlanishicha, jinoyatchilar Sankt-Peterburgda qidiruvga berilgan. Erkaklar 30 yoshda, bo'yi 170–175 santimetr bo'lgan, ikkalasi ham qora kurtka va kapyushonkada bo'lgan. Hujumchilardan biri ko'k jinsi shim kiygan, ikkinchisi qora kiyimda bo'lgan. Hozirda jinoyat ishi qo'zg'atish masalasi hal qilinmoqda.
Avvalroq Rossiyada o'zbekistonlik migrantlar ishtirokida ommaviy mushtlashuv yuz bergani aks etgan video e'lon qilingandi. Shuningdek, Rossiyada o'zbekistonlik erkak ibodatxonaga o'g'rilikka tushgandi.